寄隱客
作者：元稹
朝代：唐

paragraphs: 我年三十二，鬢有八九絲。
非無官次第，其如身早衰。
今人夸貴富，肉食與妖姬。
而我俱不樂，貴富亦何爲。
況逢多士朝，賢俊若布棊。
班行次第立，朱紫相參差。
謨猷密勿進，羽檄縱橫馳。
監察官甚小，發言無所裨。
小官仍不了，譴奪亦已隨。
時或不之棄，得不自棄之。
陶君喜不遇，顧我復何疑。
潛書周隱士，白雲今有期。